ΓΡΑΠΤΗ ΕΡΩΤΗΣΗ E-1619/98

υποβολή: Patricia McKenna (V) προς την Επιτροπή

(27 Μαΐου 1998)

Θέμα: Αποκλεισμός από τη χρηματοδότηση από το ΚΠΣ

Μετά από την απόφαση της ιρλανδικής κυβέρνησης να αγνοήσει την συμβουλή της Ευρωπαϊκής Επιτροπής, τις εκθέσεις των συμβούλων της και τα κόμματα της Αντιπολίτευσης, και να προχωρήσει με υπόγεια επιλογή όσον αφορά το σύστημα φωτισμού σιδηροδρόμων LUAS στο Δουβλίνο, είναι η Επιτροπή σε θέση να επιβεβαιώσει ότι το ποσό των 114 εκατ. λιρών του Κοινοτικού Προγράμματος Στήριξης που προοριζόταν για το εν λόγω σχέδιο έχει οριστικά αποσυρθεί;

Επίσης, καθώς η επιλογή της κυβέρνησης της Ιρλανδίας που, σύφωνα με προβλέψεις στην έκθεση των συμβούλων, θα "επέφερε σοβαρή επιδείνωση στο περιβάλλον στο κέντρο της πόλης", μπορεί η Επιτροπή να επιπεβαιώσει ότι τα κεφάλαια του ΚΠΣ δεν θα διοχετευθούν για σχέδια κατασκευής δρόμων, τα οποία θα επιδεινώσουν περαιτέρω την ήδη εξαιρετικά σοβαρή κατάσταση;

Απάντηση της κας Wulf-Mathies εξ ονόματος της Επιτροπής

(14 Ιουλίου 1998)

Στις 8 Ιουλίου 1997, η κυβέρνηση της Ιρλανδίας έδωσε εντολή για την εκπόνηση ανεξάρτητης μελέτης με σκοπό την αξιολόγηση της κατασκευής του υπόγειου αστικού σιδηροδρομικού συστήματος στο κέντρο της πόλης. Η μελέτη ολοκληρώθηκε στα τέλη Απριλίου 1998. Στις 5 Μαΐου 1998, οι ιρλανδικές αρχές ανακοίνωσαν την απόφασή τους να προχωρήσουν στην κατασκευή του τμήματος που θα διέρχεται υπογείως από το κέντρο της πόλης υπογείως.

Η κυβέρνηση της Ιρλανδίας ανακοίνωσε επίσης ότι, ως αποτέλεσμα της απόφασης αυτής, υπήρχε κίνδυνος να μην τηρηθεί η προθεσμία της 31ης Δεκεμβρίου 1999, για την υπέρβαση της οποίας ισχύουν νομικές δεσμεύσεις, όσον αφορά τη χρήση των διαρθρωτικών κεφαλαίων για την τρέχουσα περίοδο προγραμματισμού. Συνεπώς, κατά την πρόσφατη συνεδρίαση της επιτροπής παρακολούθησης για το επιχειρησιακό πρόγραμμα μεταφορών της Ιρλανδίας, οι ιρλανδικές αρχές δήλωσαν ότι θα απέσυραν τη κατασκευή του εν λόγω έργου από το τρέχον επιχειρησιακό πρόγραμμα.

Εφόσον η κατασκευή του έργου δεν εντάσσεται πλέον στην τρέχουσα περίοδο προγραμματισμού, η λήψη των αποφάσεων που αφορούν την ανακατανομή των πόρων LUAS έγινε από την επιτροπή παρακολούθησης του Κοινοτικού Πλαισίου Στήριξης (ΚΠΣ), κατά τη συνεδρίασή της στις 25 Ιουνίου 1998. Οι μη διατεθέντες πόροι του συστήματος LUAS, στους οποίους περιλαμβάνεται η χρηματοδότηση της ενδιάμεσης αξιολόγησης από το ΚΠΣ του προγραμματισμού και σχεδιασμού της γραμμής Ballymun, ανέρχονται συνολικά σε 150 εκ. ECU.

Η προτεινόμενη ανακατανομή των πόρων ακολούθησε την προσέγγιση της ενδιάμεσης αξιολόγησης, η οποία αποσκοπούσε στην κάλυψη των κενών της εξέλιξης του έργου. Όσον αφορά τις μεταφορές, κατά την ενδιάμεση αξιολόγηση του ΚΠΣ της Ιρλανδίας, οι εθνικές οδοί ορίσθηκαν ως προτεραιότητα και έλαβαν 40 εκ. ECU. Ωστόσο, κατά την ανακατανομή των διαρθρωτικών πόρων, αποφασίστηκε σημαντική στήριξη σε έργα εναλλακτικών μέσων δημοσίων συγκοινωνιών και ιδιαίτερα στην εφαρμογή της στρατηγικής DTI (Πρωτοβουλία Συγκοινωνιών του Δουβλίνου). Το γεγονός αυτό αποδεικνύεται από την ανακατανομή 107 εκ. ECU συγκεκριμένα σε έργα μέσων δημοσίων συγκοινωνιών, συμπεριλαμβανομένων των υπεραστικών γραμμών, του προαστιακού δικτύου του Δουβλίνου και των υπηρεσιών DART, καθώς επίσης και της στρατηγικής DTI για την επιτάχυνση κατασκευής περισσότερων λωρίδων για ποδήλατα, τη θέσπιση μέτρων για την αποσυμφόρηση της κυκλοφορίας και τη κατασκευή καλύτερης ποιότητας λωρίδων για λεωφορεία.

Συνολικά, τα εν λόγω μέτρα θα συμβάλουν ενδεχομένως στην αποσυμφόρηση της κυκλοφορίας στο Δουβλίνο και θα ολοκληρώσουν την επένδυση στο αναθεωρημένο έργο LUAS.